CELEX: 32007D0875
Language: lt
Date: 1197936000000
Title: 2007/875/EB: 2007 m. gruodžio 18 d. Komisijos sprendimas, iš dalies keičiantis Europos Parlamento ir Tarybos sprendimą Nr. 2119/98/EB ir Sprendimą 2000/96/EB dėl šiuose sprendimuose išvardytų užkrečiamųjų ligų (Pranešta dokumentu Nr. C(2007) 6355) (Tekstas svarbus EEE )

28.12.2007   
            
            
               LT
            
            
               Europos Sąjungos oficialusis leidinys
            
            
               L 344/48
            
         
      KOMISIJOS SPRENDIMAS
   
   2007 m. gruodžio 18 d.
   iš dalies keičiantis Europos Parlamento ir Tarybos sprendimą Nr. 2119/98/EB ir Sprendimą 2000/96/EB dėl šiuose sprendimuose išvardytų užkrečiamųjų ligų
   (Pranešta dokumentu Nr. C(2007) 6355)
   (Tekstas svarbus EEE)
   (2007/875/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1998 rugsėjo 24 d. Europos Parlamento ir Tarybos sprendimą Nr. 2119/98/EB dėl užkrečiamųjų ligų epidemiologinės priežiūros ir kontrolės tinklo Bendrijoje sukūrimo (1), ypač į jo 3 straipsnio a punktą,
   kadangi:
   
               (1)
            
            
               Sprendime Nr. 2119/98/EB numatyta sukurti Bendrijos lygmens tinklą ir tokiu būdu skatinti bendradarbiauti ir koordinuoti veiksmus šiame sprendime išvardytų tam tikrų kategorijų užkrečiamųjų ligų prevencijos bei kontrolės srityse.
            
         
               (2)
            
            
               1999 m. gruodžio 22 d. Komisijos sprendime 2000/96/EB dėl užkrečiamųjų ligų, kurios turi būti laipsniškai įtrauktos į Bendrijos tinklą pagal Europos Parlamento ir Tarybos sprendimą Nr. 2119/98/EB (2), išvardytos tam tikros užkrečiamosios ligos, kurių epidemiologinė priežiūra turi būti vykdoma pasitelkiant Bendrijos tinklą, sukurtą Sprendimu Nr. 2119/98/EB.
            
         
               (3)
            
            
               Neseniai atsirado naujų užkrečiamųjų ligų ir buvo nustatyti nauji mikroorganizmai, galintys kelti pavojų visuomenės sveikatai. 2003 m. pasirodė sunkus ūminis respiracinis sindromas (SŪRS), kuris nuo tada laikomas potencialia grėsme visuomenės sveikatai. Tiek labai patogeniškas, tiek mažai patogeniškas paukščių gripo virusas kelia didelį pavojų atskiriems asmenims ir gresia virsti potencialia gripo pandemija. Pastaruoju metu vis daugiau ES valstybių narių ir šalių, esančių ne Europoje, pranešė apie žmones, užsikrėtusius Vakarų Nilo virusine infekcija, keliančia didelį pavojų visuomenės sveikatai. Žmonės dažniausiai užsikrečia įkandus uodui, nors įregistruota atvejų, kai infekcija perduodama perpilant kraują arba transplantuojant organus bei per placentą.
            
         
               (4)
            
            
               Todėl reikėtų iš dalies pakeisti Sprendimų Nr. 2119/98/EB ir Nr. 2000/96/EB priedus, kad į juos būtų įtrauktos šios ligos: sunkus ūminis respiracinis sindromas (SŪRS), paukščių gripas, kuriuo serga žmonės, ir Vakarų Nilo virusinė infekcija.
            
         
               (5)
            
            
               Naujos Tarptautinės sveikatos priežiūros taisyklės (2005 m.) įsigaliojo 2007 m. birželio 16 d. ir dabar taikomos ne tik konkrečioms ligoms, bet ir visoms tarptautinio masto ekstremalioms visuomenės sveikatai situacijoms, jeigu remiantis taisyklių 2 priede numatyta priemone nustatyta, kad jos yra tokios. Todėl reikia iš dalies pakeisti Direktyvos 2119/98/EB priedą.
            
         
               (6)
            
            
               Šiame sprendime numatytos priemonės atitinka Sprendimo Nr. 2119/98/EB 7 straipsniu įsteigto Komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo Nr. 2119/98/EB priedas iš dalies keičiamas pagal šio sprendimo I priedą.
   2 straipsnis
   Sprendimo 2000/96/EB I priedas iš dalies keičiamas pagal šio sprendimo II priedą.
   3 straipsnis
   Šis sprendimas skirtas valstybėms narėms.
   
      Priimta Briuselyje, 2007 m. gruodžio 18 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 268, 1998 10 3, p. 1. Sprendimas su paskutiniais pakeitimais, padarytais Reglamentu 2003/1882/EB (OL L 284, 2003 10 31, p. 1).
   
      (2)  OL L 28, 2000 2 3, p. 50. Sprendimas su paskutiniais, padarytais Sprendimu 2003/542/EB (OL L 185, 2003 7 24, p. 55).
   
      I PRIEDAS
      Sprendimo 2119/98/EB priedas iš dalies keičiamas taip:
      
                  1.
               
               
                  Aštunta įtrauka pakeičiama taip:
                  
                              „—
                           
                           
                              Užkrečiamosios ligos, dėl kurių gali susidaryti galimos tarptautinio masto ekstremalios situacijos, nustatytos pagal Tarptautinių sveikatos priežiūros taisyklių 2 priedą.“
                           
                        
            
                  2.
               
               
                  Paskutinė įtrauka pakeičiama taip:
                  
                              „—
                           
                           
                              Pernešėjų platinamos ligos.
                           
                        
                              —
                           
                           
                              Zoonozinės ligos.
                           
                        
                              —
                           
                           
                              Kitos užkrečiamos visuomenės sveikatai svarbios ligos, taip pat ligos, sukeliamos sąmoningai išleistų sukėlėjų.“
                           
                        
            
   
      II PRIEDAS
      Sprendimo 2000/96/EB I priedas iš dalies keičiamas taip:
      
                  1.
               
               
                  2.5.2 punkte įrašomos šios sąvokos:
                  „Sunkus ūminis respiracinis sindromas (SŪRS)“;
               
            
                  2.
               
               
                  2.5.3 punkte įrašomos šios sąvokos:
                  „Paukščių gripas, kuriuo serga žmonės“;
                  „Vakarų Nilo virusinė infekcija“.